
Søsknene Niels, Ståle, Knut, Atle og Ellen Ås fikk i 1970 en eiendom 
på ca. 15 mål i Lillevik. Eiendommen var skilt ut fra gårdsbruket 
Strandheim hvor søsknene var vokst opp. Intensjonen bak gaven var at 
søsknene skulle bruke eiendommen til egne hytter, og derved 
opprettholde kontakten med hjemstedet og gården som deres bror Harald 
hadde overtatt. 
Eiendommen lå i et vakkert kulturlandskap og hadde nærhet til et pent 
strandområde. Fra 1971 tok familien Ås en rekke ganger kontakt med 
Lillevik kommune for å få utparsellert eiendommen til 5 hyttetomter. 
Kommunen ga en rekke unnvikende svar, og forsøkte å trenere saken da
man ventet på en mulig verneplan for strandområdet og 
kulturlandskapet. Fra kommunens side ga man likevel muntlig uttrykk 
for at familien Ås etter all sannsynlighet ville få bygge sine hytter 
bare de var tålmodige. 
Både i 1974 og 1976 tok familien Ås igjen opp saken. I 1974 traff 
kommunen vedtak om at fradeling til hyttetomter ikke kunne 
godkjennes, men at man ville ta saken opp igjen når verneplanene 
forelå. I 1976 ble saken behandlet av bygningsrådet som bestemte at 
eiendommen ikke kunne benyttes til hytter idet arealet nå var lagt ut 
til jordbruk. Muntlig ga kommunen likevel signaler om at man ikke 
ville være negativ til hyttebygging i all fremtid. I 1986 
tok familien Ås igjen opp med kommunen spørsmålet om bruk av 
parsellen til hyttebygging. Kommunen vedtok at det ikke skulle gis 
dispensasjon til fradeling etter plan- og bygningsloven § 7 da tomten 
nå var satt av som landbruks-, natur- og friluftsområde (LNF-område) 
i kommuneplanens arealdel. Det ble dessuten vist til at 
strandområdet som lå i nærheten av tomten var blitt lagt ut som 
landskapsvernområde. 
Familien Ås ga likevel ikke opp. I 1988 sendte familien inn privat 
forslag til reguleringsplan for området som gikk ut på at eiendommen 
til Ås samt naboeiendommene skulle omreguleres til byggeområde etter 
plan- og bygningsloven § 25 nr 1. 31. august 1989 vedtok kommunen 
forslaget til reguleringsplan. Begrunnelsen var følgende:
"Det er god grunn til å anta at familien Ås gjennom lengre tid har
fått positive signaler om å få bygge hytter. Den lange 
saksbehandlingstiden - 18 år - har vært en belastning og negativ 
opplevelse for familien. Et stort flertall av kommunestyret, 29 av 
35, går inn for planen slik at familien Ås kan bruke eiendommen til 
hytter."
Miljøverndepartementet opphevet omreguleringen ved vedtak av 30. 
november 1989 etter at kommunen hadde fått uttale seg, jfr. plan- og 
bygningsloven § 27-2 nr 3 annet ledd. Miljøverndepartementet viste 
til at arealdelen av kommuneplanen klart forutsatte at det ikke 
skulle tillates å oppføre nye fritidsboliger i LNF-området.
I oktober 1994 søkte familien Ås igjen om å få dele tomten - denne 
gangen i to parseller med adgang til å bygge en hytte på hver 
parsell. Som "særlige grunner " etter plan- og bygningsloven § 7 
anførte man kommunens tidligere vedtak om å godta det private 
forslaget til reguleringsplan, kommunens positive signaler gitt 
underhånden samt den lange saks-behandlingstiden. 
Tirsdag 14. februar 1995 vedtok kommunestyret å dispensere fra 
kommuneplanen slik at familien Ås kunne benytte eiendommen til 
hyttebygging. Vedtaket hadde følgende ordlyd:
"Etter kommunestyrets oppfatning foreligger det i denne sak en 
uheldig og vinglende saksbehandling fra kommunens side. 
Saksbehandlingen har dessuten vært urimelig lang samtidig som 
familien Ås har mottatt en rekke positive signaler fra kommunen. Det 
legges også vekt på at familien Ås har mottatt tomten som gave for å 
bevare kontakten med stedet. På denne bakgrunn foreligger det slike 
særlige grunner at man i medhold av § 7 i plan- og bygningsloven kan 
gi dispensasjon fra arealdelen i kommuneplanen, jfr. samme lovs § 
20-6. Man tillater dermed at parsellene utskilles." 
Vedtaket henviste til og vedla negative uttalelser fra 
landbruksavdelingen og miljøvernavdelingen hos fylkesmannen, samt 
uttalelse fra etat for regionalutvikling i fylkeskommunen som også 
frarådet dispensasjon. 
Vedtaket ble sendt til familien Ås samme dag og kom frem torsdag 16. 
februar 1995. Fylkesmannen varslet familien Ås ved brev av onsdag 8. 
mars 1995 at han vurderte å omgjøre vedtaket i medhold av 
forvaltningsloven § 35. I brevet fra fylkesmannen fremgikk også at 
han var delegert oppgaven som klageinstans for kommunens vedtak etter 
plan- og bygningsloven, jfr. plan- og bygningsloven §§ 13 fjerde ledd 
og 15 annet ledd annet punktum. I brev av torsdag 8. juni 1995 
omgjorde fylkesmannen vedtaket fordi det rettslige grunnlaget for å 
dispensere fra kommuneplanen ikke var tilstede. I sitt vedtak pekte 
fylkesmannen på de sterke verneinteressene i området. Nærheten til 
verneområdet tilsa en restriktiv holdning angående hyttebygging. 
Tillatelse ville kunne gi en uheldig presedens. De arealmessige 
hensyn tilsa at det ikke forelå særlige grunner som talte for å gi 
dispensasjon. Fylkesmannen fremhevet at de hensyn kommunen hadde 
lagt vekt på ikke hadde særlig betydning sett i forhold til plan- og 
bygningsloven § 7. Fra fylkesmannens side ble det konkludert med at 
kommunen ikke hadde foretatt en tilstrekkelig totalvurdering, og at 
vedtaket derfor måtte omgjøres etter forvaltnings-loven § 35 første 
ledd bokstav c. 
Familien Ås var nå gått lei. De tok ut søksmål for å få kjent
fylkesmannens omgjøringsvedtak ugyldig. De anførte at fylkesmannen 
ikke hadde omgjøringsadgang etter forvaltningsloven § 35 første 
ledd bokstav c. Ifølge familien Ås gir plan- og bygningsloven § 7 
vide rammer for det frie skjønn idet normen "særlige grunner" ikke 
trekker grenser for hvilke hensyn som kan tas i betraktning. 
Vektleggingen av de enkelte hensyn kan ikke overprøves av 
fylkesmannen. Man fremhevet også at hvis fylkesmannen ble tillagt en 
vid prøvelsesadgang etter forvaltningsloven § 35 første ledd bokstav 
c ville dette undergrave det kommunale selvstyre. 
Til dette hevdet fylkesmannen at omgjøringsvedtaket var gyldig 
ettersom han hadde rettslig adgang til å omgjøre etter 
forvaltningsloven § 35 første ledd bokstav c. Dispensasjonsvedtaket 
var ugyldig fordi det ikke forelå slike særlige grunner som kreves 
etter plan- og bygningsloven § 7. Fylkesmannen fremhevet at han i 
sin vurdering etter forvaltningsloven § 35 første ledd bokstav c 
kunne prøve hvilke hensyn man skal og kan ta i betraktning. Dessuten 
måtte fylkesmannens prøvelsesadgang etter forvaltningsloven § 35 
første ledd bokstav c gå lengre enn domstolenes adgang til å 
overprøve forvaltningens skjønnsutøvelse. Man påpekte at kommunen 
ikke i tilstrekkelig grad hadde vurdert arealdisponeringshensyn. 
Subsidiært hevdet fylkesmannen at kommunens dispensasjonsvedtak var 
ugyldig grunnet mangelfull begrunnelse. Det var ikke tilstrekkelig 
som begrunnelse at kommunen vedla negative uttalelser som frarådet 
dispensasjon. 
Atter subsidiært ble det fra fylkesmannens side hevdet at dersom 
dispensasjonsvedtaket var gyldig, hadde fylkesmannen adgang til å 
omgjøre etter forvaltningsloven § 35 tredje og femte ledd. At 
fylkesmannens omgjøringsvedtak ikke viste til disse bestemmelsene 
medførte ingen begrensning i omgjøringskompetansen. Dette var 
dessuten en feil som ikke hadde betydning for vedtakets innhold. 
Fylkesmannen fremhevet at tungtveiende arealdisponeringshensyn måtte 
gå foran familien Ås' interesser. 
Familien Ås tok til gjenmæle. Det kunne ikke være slik at 
fylkesmannen hadde noen større kompetanse enn domstolene til å prøve 
et vedtaks gyldighet etter forvaltningsloven § 35 første ledd bokstav 
c. Hadde fylkesmannen ønsket en bredere vurdering av kommunens 
dispensasjonsvedtak, skulle han ha benyttet den spesielle 
klageadgangen etter plan- og bygningsloven § 15 annet ledd første 
punktum. Man anførte dessuten at når fylkesmannen i sitt vedtak hadde 
henvist til forvaltningsloven § 35 første ledd bokstav c, kunne han 
ikke senere komme trekkende med andre grunnlag for omgjøring. 
Uansett var ikke § 35 tredje ledd anvendelig.
Drøft og avgjør så vel de prinsipale som de subsidiære spørsmål oppgaven reiser. 

